Papersnake/gushiwen huggingface dataset:
满江红
华岳（宋代）

自古称稀，须信道、人生七十。当七月、庆生佳节，更逢七夕。丹鼎麻姑多两转，蟠桃王母无双实。更竹林、作者茂芝兰，俱无敌。持觞劝，辰拱北。阴功在，头俱黑。况轲亲教子，同声战国。九万鹏程当不二，八千椿寿看逾一。愿从今、屈指再从头，山中日。
代书招德符
邹浩（宋代）

北风鸣四野，饥鸟下黄昏。寒烛照无寐，孤怀谁与论。

伊予赋招隐，抚事倍销魂。莫使衡门下，朝来独负暄。
晓起满觉珑看残桂
俞明震（清代）

乍乍纸窗明，悠悠百虫绝。渐生今日意，开门步残月。

言寻满觉珑，远见炊烟白。丛桂无寒花，葱茏避秋色。

香后悟真空，云山自高洁。十年沧海事，六度重阳节。

悲哉支离叟，独向苍茫立。
和黄伯渊 其二
洪咨夔（宋代）

锦野西头始识君，便期垩鼻着风斤。馀甘到底有遗味，薝卜本来无异芬。

忽忽又弦凉榭月，亭亭还合暮山云。玉泉道士穷于我，也买新鹅约右军。
和翁秘监彦深喜绝句四首 其三
程俱（宋代）

九重诚意格天关，一夜风回万寿山。银阙琼台迷远近，直疑群玉接萧闲。
句 其三
吕希哲（宋代）

独抱遗经唐处士，差强人意汉将军。
答和李晴川宗伯见赠原韵
慧霖（清代）

半生多愧一无能，况是云堂退院僧。花径得閒仍自扫，诗坛相院几人登。

但教心地明如月，何碍头衔冷似冰。曾制荷觞邀竹醉，名山风雨话传镫。

面壁能参文字禅，一花一石总清妍。法云珍重开初地，香火终须赖后贤。

自有洞天藏白鹿，本来居士属青莲。投桃报李吾何敢，且结三生未了缘。
雨霖铃 题陆次山矶蜀游图
黄燮清（清代）

奇峰青削。问谁人遣，力士开凿。偏安自古形胜，英雄代谢，风云萧索。

指数兴亡似马，背残梦依约。买浊酒、一醉斜阳，笑倚吟鞭慢斟酌。

玉环花蕊都飘泊。叹香魂、更比秋烟薄。当初坠粉零艳，只合付、浪游诗橐。

自别峨嵋，城上芙蓉，几度开落。悔听了、杜宇归来，过后思量著。
牡丹二首（此后并是校书郎以前作）
元稹（唐代）

簇蕊风频坏，裁红雨更新。眼看吹落地，便别一年春。

繁绿阴全合，衰红展渐难。风光一抬举，犹得暂时看。
过三郊驿却寄杨评事时此子郭令公欲有表荐
耿湋（唐代）

冉冉青衫客，悠悠白发人。乱山孤驿暮，长路百花新。

终岁行他县，全家望此身。更思君去就，早晚问平津。
茧庵·初营
姜特立（宋代）

万物有终始，吾生如幻泡。
辛勤蚕作茧，来往燕成巢。
不作虆梩掩，宁须马革包。
刘伶行带锸，未免达人嘲。
唐故江南西道观察使中大夫洪州刺史兼御史中丞上柱国赐紫金鱼袋赠左散骑常侍太原王公神道碑铭附诗
韩愈（唐代）

生人之治，本乎斯文。有事其末，而忘其源。切近昧陋，道由是堙。

有志其本，而泥古陈。当用而迂，乖戾不伸。较是二者，其过也均。

其美王公，志儒之本，达士之经。秩秩而积，涵涵而停。

韡为华英，不矜不盈。孰播其馨？孰发其明？介然而居，士友以倾。

敷文帝阶，擢列侍从。以忠远名，有直有讽。辨遏坚恳，巨邪不用。

秀出班行，乃动帝目。帝省竭心，恩顾日渥。翔于郎署，鶱于禁密。

发帝之令，简古而蔚。不比于权，以直友冤。敲撼挫揠，竟遭斥奔。

久淹于外，历守大藩。所至极思，必悉利病。萎枯以膏，燠旸以醒。

坦之敞之，必绝其径。浚之咏之，使安其泳。帝思其文，复命掌诰。

公潜谓人：「此职宜少，岂无凋郡，庸以自效。」上藉其实，俾统于洪。

逋滞攸除，奸讹革风。祛蔽于目，释负于躬。方乎所部，禁绝浮屠。

风雨顺易，粳稻盈畴。人得其所，乃恬乃讴。化成有代，思以息劳。

虚位而俟，奄忽滔滔。维德维绩，志于斯石，日远弥高。
题同年郭丞遁斋
舒邦佐（宋代）

清江子郭子，作斋以遁名。傍人或不解，谓将抛尘缨。

著语竞挽住，轩翥九万程。吾闻遁之象，山止而天行。

止如子綦木，行如亚夫兵。养静以须动，渊嘿藏雷声。

乃识个中趣，非专隐遁情。虽然遁六爻，四阳理分明。

虽有艮在内，二阴要研精。尾厉苟不审，嘉肥何由亨。

艮斋谢夫子，江南老先生。君斋虽名遁，三爻自艮萌。

南丰一瓣香，好请子细评。再拜若有得，为语年弟兄。
戏赠王本中柳枝词
萨都剌（元代）

日高燕语捲帘迟，独倚东风看柳枝。三月柳花飞欲尽，远人凉露未归时。
次前韵赠龚养正
陈造（宋代）

淮乡富奇髦，敛衽让乃祖。
及今户相矜，十袭藏妙语。
遗泽有源水，岂直轮一取。
夫君典刑在，落笔更醇古。
白眼视公卿，矧肯睨豪举。
世味淡如水，进德吾孔武。
四壁但图史，一饱问场圃。
修眉冰玉颜，初服仍楚楚。
团蒲芥轩寂，索手系雕虎。
客来辄欣然，诗就宁漫与。
自云窥官达，束身著高俎。
肯思麒麟楦，强作沐猴舞。
见笑寒如冰，如睫不自睹。
君眼高一世，天光静生宇。
寓意文字间，轧轧繭绪吐。
后皇忽幽侧，员阙多未补。
当仪振鹭群，亟下冥鸿羽。
乡来受廛地，幽屏良独苦。
蓬莱道家山，金碧上烟雨。
反君招隐篇，长怀报明主。
草堂路遇大风二首 其一
孙觌（宋代）

覆地云为簇，填空浪作堆。昂昂天上坐，虺虺石中雷。

澒洞千沤发，喧豗百蛰开。白鸥底心性，玉羽自毰毸。
宿宝宁寺
李洪（宋代）

畏暑征涂倦，僧窗借榻眠。
聚蚊雷隐隐，梦蝶昼翩翩。
喜断梅黄雨，慵参柏树禅。
潮生富春渚，重泛谢公船。
鲁云谷传
张岱（明代）

会稽宝祐桥南，有小小药肆，则吾友云谷悬壶地也。

云谷深于茶理，相知者日集试茶，纷至沓来，应接不暇。人病其烦，而云谷乐此不为疲也。术擅痈疽，更专痘疹。然皆以聪明用事，医不经师，方不袭古，每以劫剂臆见，起死回生。人终疑其游戏岐黄，不尊不信，故凡患痘之家，非极险极逆时，医之所谢绝者，决不顾吾云谷也。云谷也诊视灵敏，可救则救，不可救则望之却走，未尝依回盼睐，受人一钱。

性极好洁，负米颠之癖，恨烟，恨酒，恨人撷花；尤恨人唾洟秽地。故非解人韵士，不得与之久交。

自小多艺，凡羌笛、胡琴、凤笙、斑管，无不精妙。而尤喜以洞箫和人度曲。向与李玉成竹肉相得，后惟王公端与之合调，余皆非其敌手也。

其密友惟陆癯庵、金尔和与余三人，非大风雨，非至不得已事，必日至其家，啜茗焚香，剧谈谑笑，十三年于此。以今年三月之晦，二鼓方寝。次日呼之不起，排闼而入，则遗蜕在床矣。余与尔和闻之惊诧，仓皇走视，痴病植立，惝恍久之。

张子曰：云谷居心高旷，凡炎凉势利，举不足以入其胸次。故生平不晓文墨，而有诗意；不解丹青，而有画意；不出市廛，而有山林意。至其结交良友，直是性生，非由矫强。数月前有客在座，命苍头取其所藏雪水煮茶，而大为室人所谪，云谷大怒，经旬不与交语。谓余弟道之曰：“某以朋友为性命，乃欲绝我朋友。”只此一语，具见侠肠，是岂不读书、不晓文墨之人而能道此也哉！
御赐批点五经有感而作
吴伯宗（明代）

旅馆银缸夜点批，丹毫欲下意迟迟。禹谟蕴奥宁无惑，盘诰声牙定有疑。

玉润怜渠端可拟，冰清愧我老难期。此中正是朝天路，要在青春进步时。
南乡子·和杨元素时移守密州
苏轼（宋代）

东武望余杭，云海天涯两杳茫。何日功成名遂了，还乡，醉笑陪公三万场。
不用诉离觞，痛饮从来别有肠。今夜送归灯火冷，河塘，堕泪羊公却姓杨。
送庶吉士吴俨养疾南还
程敏政（明代）

一舟遥出潞河浔，赐告南还喜不禁。吟望铜官秋屐远，梦回天不夜灯深。

青年暂赋思归引，白日长萦恋阙心。屈指重来身更健，春风双佩入词林。
山居杂诗九十首
曹勋（宋代）

秋暑正炎酷，人不得以息。
向晚注大雨，剧暑遂扫迹。
萧然物气平，暂止火御职。
上天常好生，一凉诚大德。
游灵山
李玉（明代）

紫烟初散洞门开，水泛桃花出涧来。红映绿波三十里，个中深入是天台。
三禽言
江心宇（宋代）

燕燕尾不齐，撇裂侵泥滓，
翻飞烟雨里。转眼朱门委榛杞，
权门如市止复止，天际翻飞鹰敛翅。
省兵
王安石（宋代）

有客语省兵，兵省非所先。
方今将不择，独以兵乘边。
前攻已破散，後距方完坚。
以众亢彼寡，虽危犹幸全。
将既非其才，议又不得专。
兵少败孰继，胡来饮秦川。
万一虽不尔，省兵当何缘。
骄惰习已久，去归岂能田。
不田亦不桑，衣食犹兵然。
省兵岂无时，施置有後前。
王功所由起，古有七月篇。
百官勤俭慈，劳者已息肩。
游民慕草野，岁熟不在天。
择将付以职，省兵果有年。
夜坐
释行海（宋代）

永夜青灯照独吟，萧萧风雨遍山林。
十年如此倦游客，只恐梅花识此心。
丁收
蔡戡（宋代）

元祐名卿后，甘盘旧学臣。肯堂真有子，论世岂无人。

仕至二千石，年垂八十春。哀荣子毋憾，全福更谁伦。
酴醾花
卢襄（宋代）

天将花王国艳殿春色，酴醾洗妆素颊相追陪。绝胜浓英缀枝妆韵李，堪友横斜照水搀先梅。

瑶池董双成浴香肌露，竹林嵇叔夜醉玉山颓。风流何事妆入锦囊句，清和天气直挽青阳回。
偈颂一百零九首 其四
释可湘（宋代）

触目未尝无，临机道什么。钱是足陌，物是定价。坐破七个蒲团，卷帘方见天下。

千里追风非骏马。
送包使君入朝除左曹郎二首 其二
戴复古（宋代）

金门行入奏，何以告君王。请下求贤诏，兼陈活国方。

解纷□□□，救弊细思量。若见高常簿，言予病在床。
赋罗汉果
林用中（宋代）

团团硕果自流黄，罗汉芳名托上方。
寄语山僧留待客，多些滋味煮成汤。
昌国县普济寺小亭
高翥（宋代）

鲸海中流地，龙峰小洞天。
亭高先得月，树老久忘年。
大士居邻境，闲僧指便船。
若为风浪息，更结补陀缘。
过水绘园留赠冒辟疆 其四
晓青（清代）

何须别置小山幽，身世俱成不系舟。花似美人怜月色，引人清梦到罗浮。
春尽
晁说之（宋代）

何曾有梦到瑶池，但见狂风落海陂。
帘外飘英纷不识，谁人尚复忆辛夷。
偈颂一百六十首
释宗杲（宋代）

昨如梦说禅，如今禅说梦。
梦时如今说底，说时说昨如梦底。
昨如合眼梦，如今开眼梦。
诸人总在梦中听，云门复说梦中梦。
驴唇先生开口笑，阿修罗王打勃跳。
海神失却夜明珠，擘破弥卢穿七竅。
三人上座请谈禅，平地无风浪拍天。
禅禅，不用思量卜度，
非干字语言。仰之弥高，
鑽之弥坚。岩头划之则曰句非句，
临济用之则曰三要三玄。禅禅，
吞却栗棘蓬，透出金刚圈。
休论赵老汉庭前柏树子，莫问首山新妇骑驴阿家牵。
但请一时放下著，当人本体自周圆。
梦里明明有六趣，觉后空空无大千。
偈颂十八首 其三
释广闻（宋代）

一缕烟盖天盖地，一滴水为雨为霖，谁见龙王宫殿深。
晚春曲
高得旸（明代）

香雨飘红换新绿，雏鸾怨咽参差玉。
画阑坠露泣残妆，远翠愁山蛾黛蹙。
劳劳乳燕说乌衣，海天凝云烟草迷。
东流苦长西日短，惆怅花前?畐卮。
绣幕深沉雨声小，梦入神山良夜悄。
镜里韶华又一年，曲渚鸡鸣锦屏晓。
次韵奉酬李质夫
王安石（宋代）

逸少池边有旧山，几年征泪染衣斑。
驽骀自饱方争路，騕褭长饥不在闲。
雪涨江南归浩荡，烟埋河朔去间关。
劳歌一听皆愁思，况我心非木石顽。
刘共甫枢密挽词三首
周必大（宋代）

芸省翻黄卷，词垣赋紫薇。
年华飞电过，耆德晓星稀。
梅阁临风迥，滕城指日归。
怀贤并感旧，衰涕一时挥。
戊申年七夕五绝 其三
杨亿（宋代）

兰夜沈沈鹄漏移，羽车云幄有佳期。应将机上回文缕，分作人间乞巧丝。
减字木兰花 庚申六月三日，同耶律君璋、赵
陆文圭（元代）

璋不饮，命歌者歌以劝之双鬟耸翠。低护金莲裙＊地。铁石心肠。无奈梅花一点香。歌声梁绕。流水泠泠云杳杳。白发刘郎。对景须弃醉一场。
急笔赠欧处士
陈造（宋代）

南州江山昔所历，雨峰黯叆晴江碧。
几年思之忽堕前，政得欧生醉时笔。
斯人历览山川奇，得兴落笔天露机。
不须十日五日一水石，已要王宰相攀追。
相逢便整南归柂，短章许君慵未果。
酒边搜句敢言工，不解似君般礴臝。
萧堂书壁
米芾（宋代）

插云台榭压西兴，笑语风生溽暑清。谁为决云开皓月，练翻雪捲看潮生。
蔡元度话其子能言前世事江晦叔有诗次韵
李复（宋代）

往来积习几生身，石上精魂世共闻。
北涧水通南涧水，南山云绕北山云。
光含众色珠常静，影入千溪月不分。
试向道人谈实相，神奇座臭但纷纷。
夏日晚出芙蓉堂
宋庠（宋代）

哲匠昔缔构，文榱面清池。回环水光合，左右云容披。

苍烟限垒断，空碧盈轩垂。蕙绿不待染，荷圆皆中规。

戏鱼触新藻，幽鹭翘空坻。初笋半遗箨，残跗犹抱枝。

我来冰未泮，倏此亘炎曦。节物一以换，余怀焉独怡。

内惭固陋质，本乏廊庙姿。印绶纷璀错，旌旄森陆离。

林狙裹华黻，野鹿骇金羁。负山力已竭，倾日心空疲。

知此危殆辱，斯言非我欺。横琴不成调，慷慨念归期。
鹤联句
范仲淹（宋代）

上霄降灵气，锺此千年禽。
幽间靖节性，孤高伯夷心。
颉颃紫霄垠，飘飘沧浪浔。
岳湛有仙姿，钧韶无俗音。
毛滋月华淡，顶粹霞光深。
目流泉客泪，翅垂羽人襟。
腾汉雪千丈，点溪霜半寻。
纖喙砺青铁，修胫雕碧琳。
岩栖干溪树，泽饮卑蹄涔。
鸾皇自埙篪，燕雀徒商参。
独翅耸琼枝，群舞倾瑶林。
病馀霞云段，梦回松吹吟。
静嫌鹦鹉言，高笑鸳鸯淫。
金精冷澄澈，玉格寒萧森。
洁白不我恃，腥膻非所任。
稻梁不得已，虮虱胡为侵。
天池忆鹏游，云罗伤凤沈。
风流超缟素，雅淡绝规箴。
相亲长道情，偶见销烦襟。
西汉惜冯唐，华皓欲投簪。
南朝仰卫玠，清羸疑不禁。
端如方直臣，处群良足钦。
介如廉退士，惊秋犹在阴。
几诮鹰隼鸷，羁韛俄见临。
还嗤凫鹥贪，弋缴终就擒。
乘轩乃一芥，空笼仍万金。
片云伴遥影，冥冥越烟岑。
长飚送逸响，亭亭出霜砧。
蓬瀛忽往来，桑田成古今。
愿下八佾庭，鼓舞薰风琴。
以竹院逢僧为韵集杜工部句赠鹤林老别流禅师四首 其二
俞德邻（宋代）

松门耿疏影，天黑闭春院。长风中怒号，白日递隐见。

惠远德过人，秀发吾所羡。晤语契深心，风床展书卷。
重送祖择之北使
梅尧臣（宋代）

文章世德已能传，得桂高枝二十年。
持节欲同苏武劲，下帷曾似董君贤。
衣裘衽领无嫌左，饮食杯盂暂厌膻。
一过范阳应感慨，归来图画彼山川。
八景胜概·剑峡迟鸾
方凤（宋代）

峡中候帝子，青鸟空徘徊。
搔首叩玄律，何当化鹤来。
渔家傲
程师孟（宋代）

折柳赠君君且住。
陆贵县枉顾舟中剧谈良久殊有念旧之意
欧必元（明代）

孤舟江海上，逼岁下牂牁。不念枌榆谊，那惊驷马过。

交情非逆旅，持论有悬河。愿逐飞凫去，云霄羽翼多。
奉和御製龙图阁观书
夏竦（宋代）

切云层阁倚龙城，霜素缇油聚壁经。
严召近臣容侍從，载赓宸唱乐清宁。
神宗燕翼垂贻训，地宝昭彰顯瑞形。
芬馥芸香飘紫禁，荧煌金刻照彤庭。
龟陈洛画开瑶检，弦泛薰风出黼扃。
自庆孤生逢旦暮，愧无嘉颂赞明馨。
豆叶黄
晁补之（宋代）

蒹葭苍，豆叶黄。南村不见冈，北村十顷彊。东家车满箱，西家未村场。

豆叶黄，野离离。鼠窟之，兔入畦。豕母从豚儿，豕啼豚咿咿，衔角复衔萁。

豆叶黄，谷又熟。翁媪衰，餔糜粥。豆叶黄，叶黄不独豆。

白黍堪作酒，瓠大枣红皱。豆叶黄，穰穰何膴膴。腰镰独健妇，大男往何许。

官家教弓刀，要汝杀贼去。
怀灏灵楼 其三
屈大均（明代）

春赛人多向岳宫，纷纷鸡鞠是秦风。楼中白帝筝琶绕，妓女边妆队队同。
夜宿广州北郊作
屈大均（明代）

松风一接梦魂清，夜久流泉渐有声。落叶飘萧如逐客，疏钟咫尺是寒城。

身依豺虎因多难，地入鱼羊为少兵。古道呼銮人不到，青燐相照到天明。
送云游莹上人
王义山（宋代）

从前身不染飞埃，雪窦云峰任往来。石路滑时宜驻锡，浪头危往且浮杯。

眼高桑下肯三宿，脚健山中能万回。四大空虚何底止，信渠钻得纸窗开。
喜雨
韩琦（宋代）

垂稔良田雨信愆，三农忧死只呼天。应时滂洽真无价，数日淹迟误有年。

立解焦枯非甚力，不知神化此谁权。何妨四序均膏泽，长使生灵得自然。
江上偶谒什上人
释绍嵩（宋代）

在路日已久，此心谁与论。
一言知具眼，万里独消魂。
辍棹丹枫蒲，扶筇白水村。
纵情犹未已，吟扣野僧门。
小桃
石延年（宋代）

生色深红绶带长，宫帘间在井阑香。
母家升上瑶池品，先得春风半面妆。
洪觉范画赞
王庭圭（宋代）

谓公为佛，乃工文章。谓公为儒，乃是和尚。非佛非儒，是虚空藏。

画虽逼真，实非真相。作如是见，亦未离妄。水在瓶中，月在天上。
建昌悬宿余氏祠堂
汪全泰（清代）

暂借空祠宿，黄昏不见人。风镫寻县吏，尘榻傍山神。

半夜明残月，孤峰寄一身。杜鹃啼未歇，衣上又行尘。
和龚簿同辨金剑源
韦骧（宋代）

两源溪水弄清音，百丈山峰削翠琳。不顾衣冠当赤日，共看沙砾辨黄金。

自缘世态嫌遗利，岂是吾侪枉用心。却忆去年并会乐，相逢又得叙离襟。
寒夜
王同祖（宋代）

风收云卷月当天，独立中庭思悄然。
市井不知边塞事，呜呜鼓吹乐新年。
答韬甫同年
王仁堪（清代）

矫若金羁脱玉骢，惊人还我气如虹。谁知旌旆悠扬意，转在车箱闭置中。

肺渴更无千丈露，步虚饶有五更风。玉梅不道过三九，一夕清尊未许同。
给事以马事贶就索诗
张翥（元代）

挏官载出橐驼马，分得官壶给事家。代饮酪奴宁许敌，蒸豚人事不成誇。

肥凝晓露䲭夷革，香带秋风苜蓿花。长与诗翁消酒渴，肯辞为客住龙沙。
淇园暑雨
李时勉（明代）

碧树琅玕翠作团，不胜酷暑叶声乾。须臾霖雨从天降，信有人间六月寒。
禽言九首 其九 郭公
刘克庄（宋代）

郭公郭公曾君国，魂化为鸟憾未释。满目山河属别人，旧时宫未归不得。

更姓改物今千春，历历记忆常如新。郭公蜀帝两痴绝，自古失国知几人。
偈送刚僧录入塔
曹勋（宋代）

呜呼刚兄，相识半生。
慧林勤旧，崇先寓名。
五旬戒腊，八十寿龄。
崇居慷慨，末后分明。
超山之麓，示人无生。
松鹤移巢，月冷风清。
早行
刘子翚（宋代）

村鸡已报晨，晓月渐无色。
行人马上去，残灯照空驿。
游杨村仁王院二十韵
郭印（宋代）

山行不作懒，杖策穷幽邃。
崎岖十里馀，乃得桃源地。
竹树蓊以十，峰峦秀而媚。
娇云弄奇姿，啼鸟含幽意。
周遭帷幄中，一带江流驶。
始知造物悭，异境亦所秘。
行行松门松，钟磬出萧寺。
残僧五六辈，相顾各猜异。
须臾问讯通，颜色颇夷粹。
高堂清风多，起我无穷思。
提携更小庵，清绝非人世。
自怜学宦游，十载沉卑位。
功名与丘壑，两计皆未遂。
时变搅中肠，忧端丛千蝟。
岂如山间僧，了无秋毫累。
一榻寄岩阿，烟霞为活计。
脱身名利尘，洗耳市朝事。
兹游成邂逅，颇与宿心契。
晚日下层巅，踌躇聊自慰。
重来定何时，往往先梦寐。
灵寿木
曾肇（宋代）

滇池藤赤人难到，太乙青藜事近诬。林下支来供燕息，省中携去宠师儒。
豪士
喻良能（宋代）

东海一豪士，西山两逸民。
涕唾弃周粟，谈笑无秦军。
饿死骨仍香，辞封名益芬。
至今千载下，不敢轻隐沦。
遣闷二首 其一
刘攽（宋代）

好饮本来身少事，徒歌非是曲弥高。若能全疗诗书癖，用底聊均笔砚劳。
赋得石上草
陈航（明代）

石上草，何营营，团团翠碧沿岸生。年年雨露滋不长，岁旱乾枯应复萌。

根托紫泥里，叶并白云横。恍疑九节长生饵，又若芝术摇金茎。

老夫不可结，樵子难为薪。岂是天公爱灵物，护此石上千年春。
山僧二首
陆龟蒙（唐代）

山藓几重生草履，涧泉长自满铜瓶。

时将如意敲眠虎，遣向林间坐听经。

一夏不离苍岛上，秋来频话石城南。

思归瀑布声前坐，却把松枝拂旧庵。
挽游勉之侍郎二首
刘克庄（宋代）

昔在高阳里，曾登夫子堂。
武城愧言偃，畏垒化庚桑。
病臂书全阙，惊心鉴忽亡。
平生刍一束，道远不能将。
次韵友人郡中访旧
陈镒（明代）

春日泊舟城外川，故人相会问平安。十年牢落谋家苦，四海乱离行路难。

旅馆青灯宵雨暗，战楼画角晚风寒。豪华往事谁能说，莫向尊前起浩叹。
题竹赠别吕希旸从役
王汝玉（明代）

露莎烟草满晴川，罢钓归来暂泊船。非是野情忘世事，閒愁不到白鸥边。
和白敏中圣德和平致兹休运岁终功就合咏盛明呈上
魏扶（唐代）

萧关新复旧山川，古戍秦原景象鲜。戎虏乞降归惠化，

皇威渐被慑腥膻。穹庐远戍烟尘灭，神武光扬竹帛传。

左衽尽知歌帝泽，从兹不更备三边。
寄项生校书
皇甫汸（明代）

一自开东观，经年滞北畿。再逢芳草合，两见朔鸿飞。

积雪应穿履，缁尘定化衣。高楼如借问，夫婿未言归。
唐参政挽诗 其一
刘攽（宋代）

天夺悲杨绾，人亡怆魏公。终疑仁者寿，尚想直臣风。

听履馀荣在，牵裾旧事空。惟应司隶姓，更使世知忠。
九月二十日微雪怀子由弟二首
苏轼（宋代）

岐阳九月天微雪，已作萧条岁暮心。
短日送寒砧杵急，冷官无暮屋庐深。
愁肠别后能消酒，白发秋来已上簪。
近买貂裘堪出塞，忽思乘传问西琛。
江上同舟诗满箧，郑西分马涕垂膺。
未成报国惭书剑，岂不怀归畏友朋。
官舍度秋惊岁晚，寺楼见雪与谁登。
遥知读《易》东窗下，车马敲门定不应。
六言三首 其一
韩偓（唐代）

春楼处子倾城，金陵狎客多情。朝云暮雨会合，罗袜绣被逢迎。

华山梧桐相覆，蛮江豆蔻连生。幽欢不尽告别，秋河怅望平明。
御街行·清霜飞入蓬莱殿
王安中（宋代）

清霜飞入蓬莱殿。别进云裘软。却回宸虑念多寒，诏语日边亲遣。冰蚕绵厚，金雕锦好，永夜缝宫线。红旌绛旆迎星传。喜气欢声远。庙堂勋旧使台贤，领袖坐中争绚。天香馥郁，君恩岁岁，一醉春生面。
到陈村
杨公远（宋代）

半日脩途适到陈，因思尼父倍伤神。行囊抖擞幸馀半，旅馆萧条苦乏薪。

唤仆买杯苏脚倦，拂尘题句效眉颦。孤村落日黄昏后，一觉明朝又问津。
和黄秀才
胡寅（宋代）

羹藜饭糗自无余，身世萧条亦自如。
十里溪山连枕席，一堂风月伴琴书。
畹兰幸袭仙人佩，径草欣承长者车。
四海弟兄非浪语，先生何恨九夷居。
答天台梵才吉公寄茶并长句
宋祁（宋代）

山中啼鸟报春归，阴阆阳墟翠已滋。
初筍一枪知探候，乱花三已记烹时。
佛天甘露流珍远，帝辇仙浆待汲迟。
饫罢翛然诵清句，赤城霞外想幽期。
玉兔净居诗
张仲尹（宋代）

何事回真馆，标名作净坊。
金园存废趾，玉兔效殊祥。
躍汉劳罝纲，环山莹雪霜。
来疑崑岫出，去讶月轮藏。
隐顯经千载，薰修荫一方。
宝坛隳道祖，华榜耀空王。
奥域居全晋，灵祠接庆唐。
烟霞生四面，楼殿起中央。
暎日杉阴合，飘空磬韵长。
伊余闻胜概，宁惜寄篇章。
观大洪淳公送觉上人颂演为四首 其二
程俱（宋代）

昂藏头角耸摩天，玉马嘶风曲调全。却向大洪山顶上，一声惊散野狐禅。
四明徐汇阳庄太峰余泰灵秋尽先后言别
程嘉燧（明代）

相逢多别酒，归路欲何之。
江水曹娥庙，湖山贺监祠。
乡愁兼雨重，旅望入秋悲。
倘忆江东侣，论文复几时。
送宋承旨归觐大母刘太夫人
薛似宗（宋代）

远冲风雪渡钱塘，欲趁春风到故乡。
百岁报刘知日短，一身许国喜心长。
才名磊落传金马，旌盖辉煌出玉堂。
岂若他人思陟岵，无忧靡盬不遑将。
荐饥
章甫（宋代）

陇亩还枯旱，鉏犂谩苦辛。
饥寒知不免，盗贼恐相因。
忧国书生志，安民圣主仁。
丰凶端有数，天本爱斯民。
夜起二绝
文天祥（宋代）

惆怅高歌入睡乡，梦中魂魄尚飞扬。
起来露立频搔首，夜静无风自在凉。
用樗轩散人韵谢秀玉先生见惠东坡杖
耶律楚材（元代）

圆方顶足法高卑，五九苍苍老节奇。一日湛然获二宝，东坡铁杖寂通诗。
张钦夫笋脯甚佳秘其方不以示人戏遣此诗
张孝祥（宋代）

使君喜食笋，笋脯味胜肉。秘法不肯传，闭门课私仆。

君不见金谷馔客本萍齑，豪世藉此真成痴。但令长须日致馈，不敢求君帐下儿。
生日四首 其三
释函可（明代）

四十未为老，颠危自古稀。虚生成底事，到死不知非。

弟妹徒相忆，家乡那得归。从来无片纸，辜负雁南飞。
次仲韩韵兼简若晦
章甫（宋代）

世途时事两艰难，上水船行八节滩。
旅雁唤愁秋已尽，邻鸡惊梦夜将阑。
醉狂终是心情懒，老瘦非关骨相寒。
閒忆能诗俞与赵，久无妙语发毫端。
九月十一夜渡苏彝士河
黄遵宪（清代）

云敛天高暑渐清，沈沈鱼钥夜三更。侵衣雪色添秋冷，绕槛灯光混月明。

大漠径从沙碛度，双轮徐碾海波平。忽思十五年前事，曾在蓬莱岛上行。
淮上逢董浔阳太史归湖州赋此言别
陈松（明代）

金光罢草忆林庐，银汉仙槎忆客居。淮海遥传秦太史，临邛争客汉相如。

隔溪花柳邀文藻，近水云霞护简书。明发湖南伤此别，沧江何处觅双鱼。
闲咏
陆游（宋代）

本志常思退，前缘剩得闲。
听猿来剡县，采药上稽山。
超绝风尘表，茔然冰雪颜。
向来香火地，五缀羽衣班。
伤春
陈著（宋代）

杜鹃非是翠芳残，底事年年叫出山。
纸帐竹床清到底，不堪声入梦魂閒。
张祖同挽词
唐庚（宋代）

西南失望郎，天理信茫茫。豪逸陈惊座，风流马季长。

才宜分竹使，恩不自椒房。清白今方著，群儿勿谤伤。
送赵处士游方
洪咨夔（宋代）

道家何荒唐，释氏更汗漫。
君胡欲逃儒，结入杨墨案。
时文窘枘凿，俗好厌冰炭。
起寻出头路，去觅行脚饭。
左携仙君茅，右挟佛祖粲。
随身绝长物，到处得奇观。
江山枯槁写，风月老笔判。
识透心转空，养足骨自换。
长生不可独，分寄石髓半。
送董山人述夫归阳羡别业
欧大任（明代）

远游因好道，能诵五千文。帽湿双林雨，衣披十岳云。

江湖犹作客，猿鹤正思君。归去张公洞，秋天长啸闻。
征妇叹
马戴（唐代）

稚子在我抱，送君登远道。稚子今已行，念君上边城。

蓬根既无定，蓬子焉用生。但见请防胡，不闻言罢兵。

及老能得归，少者还长征。
到荆州春物正佳枢使王公招宴欢甚已而幕府诸
孙应时（宋代）

簪弁从元侯，芳辰奉良宴。
海棠映月烛，夜久星河转。
孤舟万里客，邂逅惊深眷。
惭无仲富赋，荆州乃堪恋。
曹娥谢赵菊庄相访
宋伯仁（宋代）

江程潮汛小，沙碛缆行舟。
挈酒寻诗好，披心话客愁。
云归山欲晚，风急雨如秋。
可惜相逢处，匆匆小少留。
挽恭靖司法兄九首
刘宰（宋代）

羊胜公孙两者间，端人著脚固应难。
法曹賸有梅花句，拂袖何妨载月还。
蕃中答退浑词二首
吕温（唐代）

退浑儿，退浑儿，朔风长在气何衰。

万群铁马从奴虏，强弱由人莫叹时。

退浑儿，退浑儿，冰消青海草如丝。

明堂天子朝万国，神岛龙驹将与谁。
咏史下·阮籍
陈普（宋代）

截发哀号孽妇前，晋家无地亦无天。
当时阮籍丘中骨，掷向黄河尚带膻。
鹊·肥沙
潘牥（宋代）

石坡泥浅无虫蚓，小竹才高一尺余。
独自行行无可啄，低头努觜欲可如。
和秦寿之春晚偶成八绝
王之道（宋代）

欲下荒庭意已阑，一枝红药坐中看。
东风不息成何事，又醖春阴作夜寒。
陈蕃
徐钧（宋代）

身居一室尚凝尘，天下如何扫得清。
须信修齐可平治，绝怜志大竟无成。
宿康子中山亭
吴锭（清代）

君住西山更在西，子孙相继老锄犁。云间贳酒方寻阮，柳下安炉独忆嵇。

一枕落花春梦蝶，半窗残月晓听鸡。何当偕隐幽岩上，遍蹑真人万丈梯。
眼儿媚（送别）
王质（宋代）

雨润梨花雪未干。犹自有春寒。不如且住，清明寒食，数日之间。

想君行尽嘉陵水，我已下江南。相看万里，时须片纸，各报平安。
村落
李若水（宋代）

一笛秋风急，千岸晚照多。
竹根邻叟醉，牛背牧儿歌。
秋霜阁
刘拯（宋代）

翰林诗笔振千古，珊瑚照夜横雕梁。
高文雕地占江左，我来戴雕初降桑。
雨师愤郁欲倾注，气蒸柱礎如迸浆。
清风执热逝可濯，定知五月飞秋霜。
山盘左右俨环列，赏溪远带摩寒光。
苍松怪柏倚层岭，不许桃李参其行。
干缠薜荔俯危涧，渴龙矫矫鳞甲张。
云生楼宇隐金绿，泉落庭除兰芷芳。
虎传老包踞前壁，百兽辟易远我堂。
像瞻黄檗若欺魄，智囊岂特降支郎。
碧鸡一声破烟雾，静中不觉尘世忙。
冥搜穷讨扫俗轨，更开竹径通禅房。
荒台谁忆遗民钓，乐土长吟帝子章。
避世徵君想岩穴，濯缨孺子思沧浪。
临流赋诗情骀荡，万虑不敢愁吾肠。
会须畏夏继康乐，青松架壑聊相望。
革辙二门 其二
释重显（宋代）

德云闲古锥，几下妙峰顶。唤他痴圣人，担雪共填井。
甲寅春之海山雨后访王渊明知县
释正觉（宋代）

谁问春泥没履牙，萝门窈窕绿差斜。
幽芳松菊渊明径，深秀溪山摩诘家。
默照佛灯寒不掉，对缘心鉴净无瑕。
仍闻懒甚融居士，庭鸟几番狼藉华。
再至西都
欧阳修（宋代）

伊川不到十年间，鱼鸟今应怪我还。
浪得浮名销壮节，羞将白发见青山。
野花向客开如笑，芳草留人意自闲。
却到谢公题壁处，向风清泪独潺潺。
春日离长安客中言怀（一作春霁早行）
骆宾王（唐代）

年华开早律，霁色荡芳晨。城阙千门晓，山河四望春。

御沟通太液，戚里对平津。宝瑟调中妇，金罍引上宾。

剧谈推曼倩，惊坐揖陈遵。意气一言合，风期万里亲。

自惟安直道，守拙忌因人。谈器非先木，图荣异后薪。

揶揄惭路鬼，憔悴切波臣。玄草终疲汉，乌裘几滞秦。

生涯无岁月，岐路有风尘。还嗟太行道，处处白头新。
白水寺
李弥素（宋代）

白水水逾白，疏山山不疏。
林迷钟递响，路久衲分裾。
寤寐念丘壑，征行怀简书。
西来有意否，试与问何如。
仁风李著作园醉后寄李十
元稹（唐代）

胧明春月照花枝，花下音声是管儿。

却笑西京李员外，五更骑马趁朝时。
长滩驿次韵陆惇礼留题二绝句 其二
李纲（宋代）

当年狂直叩龙墀，谪堕闽山省旧非。须信宽恩若天地，才周岁律已容归。
菩萨蛮四首 其二
朱珩（清代）

行人只说天涯苦，天涯更送行人去。满地是杨花，梦中何处家。

东风吹雨足，细画山眉绿。江上带愁看，应怜明镜前。
谒济祠作
文彦博（宋代）

导沇灵源祀典尊，湛然凝碧浸云根。远潮沧海殊无碍，横贯洪河自不浑。

一派平流滋稼穑，四时精享荐萍蘩。未尝轻作风涛险，惟有涵濡及物恩。
得道阳
王哲（金朝）

三月清明灭尽烟。百花堪绽艳阳天。姹女聚柴薪焰畔，婴儿弄水旧池边。宝鉴当胸只自悬。翁婆媒合好因缘。朱雀腾云方出众，青龙驾雾得高
送子倅宜春
李曾伯（宋代）

已佐当涂郡，春台再往临。
勿言官是赘，常以国为心。
勉勉思全璧，频频寄抵金。
史君天下士，澡雪奉规箴。
程明道挽词三首 其三
范纯仁（宋代）

素忝金兰契，情由道义亲。圣时方际遇，英气忽沈沦。

琴在无钟子，斤存失郢人。遥闻归葬日，清泪满衣巾。
玉女潭佳境八首 其二 梅竹隩
庞嵩（明代）

矫矫凌寒姿，竹梅并萧爽。徙倚挹清芬，宴坐绝尘想。

佳兴动官阁，清阴入书幌。太极天窍露，长歌澳风响。

愿言肖令德，岂直颜色仿。清时不避地，聊焉托孤往。
题汪季路尚书所藏米元晖湖山瑞雪图
楼钥（宋代）

笔力谁能似虎儿，思陵亲为御珍题。
小臣不识湖山好，但欲扁舟泛剡谿。
羽林郎
吴泳（宋代）

汉家官兵名羽林，臂膺走马长楸阴。
选填并隶光禄籍，宿卫日费司农金。
遥闻虏骑前犯塞，六部良家人不耐。
黄须儿战邺下次军，白袍兵劫花门寨。
义军转阃无已时，就令虏得名王归。
封侯起第豢醲赏，仍是汉殿前孤儿。
招孜祐二长老尝茶二首 其一
郭祥正（宋代）

无物滋禅味，来烹北苑茶。碾成云母粉，香溅碧松花。

消渴梅何俗，安神术谩誇。清谈尝数椀，莫笑老卢家。
夜舟过龟山
虞俦（宋代）

长淮东下月西流，起视龟山势若浮。
厅岸崎岖须列炬，波涛汹涌更行舟。
今秋暴涨尤堪畏，去岁坚冰亦合忧。
有底往来能屑屑，痴儿了事几时休。
五色菊
刘敞（宋代）

屡闻白雪题诗句，饱见黄花泛酒杯。岂是一枝能五色，相随次第雪中开。
和钱员外荅卢员外早春独游曲江见寄长句
白居易（唐代）

春来有色闇融融，先到诗情酒思中。柳岸霏微裛尘雨，杏园澹荡开花风。

闻君独游心郁郁，薄晚新晴骑马出。醉思诗侣有同年，春叹翰林无暇日。

云夫首倡寒玉音，蔚章继和春搜吟。此时我亦闭门坐，一日风光三处心。
常阴沙夜坐
周馨桂（清代）

团团明月照孤村，瑟瑟悲风到荜门。累得低徊夜深坐，恐劳归梦欲消魂。
新馆
范成大（宋代）

露稻粘明珰，风茅衮高浪。荒烟暗白道，行行乱蛩响。

日脚午未吐，云头晚犹涨。欣此半日凉，篮舆走清旷。

病客不堪暑，兹行天肯相。蚊虻扫无迹，秋意满千嶂。

稍寻泉石盟，略褫簿书障。鸰原定相念，因风报无恙。
夫下第（一作杜羔不第，将至家寄）
赵氏2（唐代）

良人的的有奇才，何事年年被放回。

如今妾面羞君面，君若来时近夜来。
送魏州李相公
王建（唐代）

百代功勋一日成，三年五度换双旌。闲来不对人论战，

难处长先自请行。旗下可闻诛败将，阵头多是用降兵。

当朝面受新恩去，算料妖星不敢生。
丘谦之招游崇善寺分得云字
胡应麟（明代）

竹院名香起，花台积翠分。双松寒挂雪，一榻晚生云。

画想沧洲迹，经传白马文。平生许玄度，何事恋人群。
答严豁轩
庞嵩（明代）

着脚江山处处幽，百年吾道寄沧洲。天光静室常生白，世态虚云半点浮。

涉海汪洋先到岸，斩关钉铁旧焚舟。咏归之后浑何事，默默溪桥汉水流。
上清宫花木自夏及秋相续
刘攽（宋代）

信此神仙地，经时玩物华。残红未零落，暗紫续矜夸。

扫石分文绣，开林碎晚霞。秋风兰菊茂，此去有黄花。
陈正仲提刑制勘甫毕首过小楼既出新诗仍惠手
周必大（宋代）

才将疑狱决春秋，便顾居乡马少游。
犯斗海槎光斗野，应星汉节照星楼。
法书飞动鸾窥沼，韵语清高鹤唳洲。
田父邻家争借问，顷来重客有今不。
满江红·建康史帅致道席上赋
辛弃疾（宋代）

鹏翼垂空，笑人世，苍然无物。又还向、九重深处，玉阶山立。袖里珍奇光五色，他年要补天西北。且归来，谈笑护长江，波澄碧。
佳丽地，文章伯。《金缕》唱，红牙拍。看尊前飞下，日边消息。料想宝香黄阁梦，依然画舫青溪笛。待如今、端的约钟山，长相识。
句
官人子弟（宋代）

细草行滕路，杨席帽风。
复字闲咏六言绝句（五首）
张含（明代）

花影重重叠叠，风声刁刁调调。
日暖群蜂酿蜜，春寒独鸟栖巢。
念奴娇 送陈正言
家铉翁（宋代）

南来数骑，问征尘、正是江头风恶。耿耿孤忠磨下尽，惟有老天知得。短棹浮淮，轻毡渡汉，回首觚棱泣。缄书欲上，惊传天外清跸。
路人指示荒台，昔汉家使者，曾留行迹。我节君袍雪样明，俯仰都无愧色。送子先归，慈颜未老，三径有余乐。逢人问我，为说肝肠如昨。
自诸暨抵剡
潘阆（宋代）

秋渚涵空碧，秋山刷眼青。
排头烟树老，扑面水风醒。
上濑复下濑，长亭仍短亭。
夜船明月好，客梦满流萤。
咏史下·韩愈
陈普（宋代）

杨墨蛇龙本一区，大颠便是恶溪鱼。
退之也是无操守，一贬便陈封禅书。
长门怨
柳恽（南北朝）

玉壶夜愔愔，应门重且深。秋风动桂树，流月摇轻阴。

绮檐清露溽，网户思虫吟。叹息下兰閤，含愁奏雅琴。

何由鸣晓佩，复得抱宵衾。无复金屋念，岂照长门心。
咏刺蝟
朱贞白（宋代）

行似针氈动，卧似栗裘图。
莫欺如此大，谁敢便行拳。
再病书怀呈仲良
杨万里（宋代）

方外诗豪张仲良，义风今日更谁双。
绝怜病客无半眼，粥饭随宜到小窗。
钓濑渔樵行送严守苏伯业赴阙
陈棣（宋代）

渔樵生长子陵州，偶为城市逍遥游。
相逢欲话平生事，以手加额频点头。
自言家世居村落，颇厌吾邦风土恶。
大饥小歉偶一遭，弃掷锄耰弄刀槊。
二十年前事可惊，锦襦绣帽争乘城。
太平日久人忘战，衣冠荆棘戈鋋腥。
去年米贵无余粟，往往惊顾如麋鹿。
大开陈廪贷兼并，却笑隣邦才食粥。
只今丰盈天报施，余粮栖亩麦两岐。
牛羊日落草莱处，场圃秋深{禾罢}稏时。
父老歌谣童稚笑，欢声万口如同调。
向来游手今良农，今日膏腴昔荒峤。
渔樵无事官无逋，民不识吏亡追呼。
田间第见随轩鹿，道上兼无攫肉乌。
问云何术能臻此，尽道我公才德美。
文采风流求古人，循良事业空前史。
公今去我归朝天，攀辕截镫何当前。
愿公早佩紫荷橐，顾我拟续甘棠篇。
欲碑遗爱传千古，政声未暇从头数。
大书特书不一书，请载渔樵当日语。
寿城凯还宴将帅乐语口号
李曾伯（宋代）

新墉屹屹解严围，十万全师破贼回。
元帅拥旄朝授策，将军画箠夜衔枚。
椎牛脔炙欢声动，伐鼓传觞哀拍催。
尽道平淮动业盛，总须图像上云台。
曹山春日二首 其二
孙觌（宋代）

屏拥山入坐，珠跳水溅裾。香销尘漠漠，日近竹疏疏。

身逢百罹后，春残一梦馀。故林千嶂外，孤抱几时摅。
宴交代赵寺丞乐语口号
牟巘五（宋代）

帝教云牧重云山，柱辄清朝玉立班。
八月星槎来海上，九天藜立照人间。
烦公政事文章手，开此江山父老颜。
若到西湖应记取，明年此日看徵环。
紫骝马·紫骝马
曹勋（宋代）

紫骝马，出西方。
径万国，来咸阳。
储精房，钟驯良。
口如米火头如储，尾轻鬣短龙脊刚。
蹄圆腕蹙森开张，齐平六齿排截肪。
目如明星威煌煌，骄嘶喷薄思腾骧。
荫以华屋荐露床，金羁玉勒红锦障，
钩膺络脑垂璫琅。汉家骠骑新开府，
天子辍赐威遐荒。将军横槊被金甲，
矍铄超忽逾鹰扬。雄鸣矫厉奔蹙，
明儿百万纷披攘。登封居胥转瀚海，
军声陆讋摧天狼。归来明堂见天子，
图形麟阁宣龙光。
上皇西巡南京歌十首·其四
李白（唐代）

谁道君王行路难，六龙西幸万人欢。
地转锦江成渭水，天回玉垒作长安。
午日同邓伯乔赵裕子僧孟容集谢伯子池上二首 其二
黎彭龄（明代）

赤栏消暑虐，翠樾挂絺凉。雨结芭蕉蕾，铛鸣薜荔墙。

清言兼谢傅，玄契亦支郎。菱舫人归晚，林中未罢觞。
莺花吟为良友作
卫宗武（宋代）

羽族竞繁声，仓庚尤善鸣。
喧啾百喙忽奏雅。尽洗盈耳筝竽音。
芬菲芳事毕，木芍药晚出。
於中姚魏更倾城，扫退目前頳紫色。
转眼韶华便欲休，恨无长绳系春留。
一春妩媚在花鸟，常恐易逐光阴流。
浮荡谁家挟弹子，飞丸巧中俄摧翅。
封姨底事苦禁持，飘摇欲使无完蔕。
可嗟凡卉与凡禽，遂情快意何纷纷。
不思物恶伤其类，尔形尔气非同群。
岁{鞲革换贝}名葩不常遇，日听好音能几度。
寄与东君力遮护，勿使凋零同臭腐，
不然辜负莺花主。
中秋玩月
孔昭蕙（清代）

今夜团圞月，清光万里同。恐添慈母思，不敢说山东。
和郡斋即事
韦骧（宋代）

郡斋铃索静无声，风引香烟入翠屏。棋胜文枰子收玉，诗成汗简竹书青。

治民不害为高卧，对客何尝衒独醒。他日凤凰池上乐，也应难忘养生经。
枨子
欧阳修（宋代）

嘉树团团俯可攀，压枝秋实渐斓斑。
朱栏碧瓦清霜晓，粲粲繁星绿叶间。
落梅
胡仲弓（宋代）

谢娥三弄笛，昏恨五更风。
树老余香少，花残瘦影空。
深堆和靖墓，浅点寿阳宫。
结果重来此，方知造化工。
奉和圣制过晋阳宫应制
苏颋（唐代）

隋运与天绝，生灵厌氛昏。圣期在宁乱，士马兴太原。

立极万邦推，登庸四海尊。庆膺神武帝，业付皇曾孙。

缅慕封唐道，追惟归沛魂。诏书感先义，典礼巡旧藩。

高殿彩云合，春旗祥风翻。率西见汾水，奔北空塞垣。

款曲童儿佐，依迟故老言。里颁慈惠赏，家受复除恩。

下辇崇三教，建碑当九门。孝思敦至美，亿载奉开元。
宿馀晖庵
吴惟信（宋代）

庵在村烟底，除非到者知。因投今夜宿，记得去年诗。

窗外雨犹滴，佛前灯未吹。无人同淡话，看杀菊花枝。
佛狸祠
王恽（元代）

江山照眼舒清眺，千古兴亡堕眼前。瓜步市长连野戍，佛狸祠古惨荒烟。

柁楼看取平吴日，父老空传饮马年。此日不须开浊浪，好风都属往来船。
庚申元日口号六首 其一
陆游（宋代）

数行晴日照青鸳，春入屠苏潋滟樽。儿报山僧留刺去，未为无客到吾门。
休假日访王侍御不遇
韦应物（唐代）

九日驰驱一日闲，寻君不遇又空还。
怪来诗思清人骨，门对寒流雪满山。
句
车若水（宋代）

江右文章今四叶，水心气脉近三台。
次韵王深之二首
李若水（宋代）

事纵未涯心已老，山虽许远梦能归。
团蒲稳坐亦不恶，扪虱工夫趁早晖。
促陈谟还西樵
钟景星（明代）

白云捲尽千峰外，清逼山人懒下台。擎汉碧梧疏影月，夜深留照鹤飞回。
别眉山源上人
员兴宗（宋代）

我生喜际招提客，欲宜沤幻子尘色。
偶然挥斥仍六极，无相光尘岂南北。
上人得我慰寂寞，相与含笑了一默。
生死夺机无瞬息，禅谈鹘落霜后翼。
尘间鹄鹄露白黑，我欲角角急不得。
终朝为子写胸臆，回首江山忘乡国。
相看一梦非空质，山风吹衣马去枥。
君不见九华虽堕名利场，逢人也解吞荆棘。
留春令 效吟社诸子留春
王策（清代）

烟中蝶板，雨中莺舌，梦中花影。问要留春怎生留，空题遍、留春令。

今宵听到晨钟尽。算春光无剩。得芍药荼蘼五更开，便续了、东风命。
石塘感旧十绝
刘克庄（宋代）

光霁丰标今寂灭，灵明根性讵消磨。
夜来一段佳风月，不见尧夫只见窝。
早春怨 题蔡清华夫人桐阴仕女图
顾太清（清代）

云净天空。苔阶露坐，夜色溶溶。一扇微凉，一轮明月，一树疏桐。

安排肥瘦纤秾。费老手、传神特工。纸上丰姿，画中态度，谁个真容。
宫词 其六十九
花蕊夫人徐氏（唐代）

管弦声急满龙池，宫女藏钩夜宴时。好是圣人亲捉得，便将浓墨扫双眉。
上陌梯寺怀旧僧二首 其二
司空图（唐代）

高鸦隔谷见，路转寺西门。塔影荫泉脉，山苗侵烧痕。

钟疏含杳霭，閤迥亘黄昏。更待他僧到，长如前信存。
和刘后村梅花百咏
方蒙仲（宋代）

刻玉琱琼费尽工，待看佳实绿阴中。
早推花作群芳首，谁道梨为百果宗。
冶城送人之金陵
王恭（明代）

越王台下送离觞，回首关河路渺茫。别后相思孤笛夜，凤凰台下有微霜。
残句：势不可使尽
陈师道（宋代）

势不可使尽，福不可享尽。
事不可做尽，话不可说尽。
人生如此耳，文字已其闰。
福禄寿图为石年沈母览揆赋
林熙春（明代）

大江倒海自天来，日月星辰洞里开。波涛汹汹三山出，四明原是一蓬莱。

蓬莱形胜誇佳丽，城中半属缨簪第。龙虎风云翊圣人，宁无父子钟灵气。

父子盱衡畴出群，繇今屈指沈休文。藩伯勋名天下满，郎君一笔扫千军。

时来顾盻惊雷雨，茫茫宇宙供吞吐。天门射策压英雄，幸以世臣遇明主。

世臣力掣生麒麟，明主开颜叹嶙峋。不愿玉堂叩金马，叱驭惟期贲海濆。

海濆虽曰远东土，亦曾蒙刺昌黎愈。烟树云开见橡花，希元自古称邹鲁。

忆昔传烽结海氛，迩年灾沴不堪闻。君侯脩救频憔悴，一腔白雪散清芬。

清芬彻底冰壶皭，悬鱼讵为嗜鱼却。长官不用贯缠腰，华表飞来千岁鹤。

况复露冕数行村，郊原氂犬夜无狺。千家万室歌鸿集，夹毂随车麋鹿驯。

鹿鸣呦呦鹤濯濯，百福呈祥兆百禄。更羡扶筇百寿翁，相率呕吟崩厥角。

翁言昌黎世所师，拯溺扶衰未有涯。凤栖尝闻天上啸，鳄徙相传一纸移。

君侯跨凤驱鳄手，门上抱婴与拔韭。薪槱抡材尽五羊，南极一星朝北斗。

斗南人物少登坛，多君砥柱障狂澜。八千里外神仙吏，栽花岂让河阳潘。

别有一端高足也，爱马不甘存害马。铎声周道遁豺狼，七十二城称卓斝。

我闻卓斝奏丹墀，喜动重瞳令白眉。三叶丝纶腾五色，藩伯于今显燕贻。

忽听应钟音正起，老人星耀瀛州里。共将金鉴儗千秋，好歌天保称玉兕。

金鉴玉兕胡为乎，为酬慈父乐于于。白鹤添筹奁海屋，玄鹿衔花献大夫。

大夫上计趋宫阙，旦莫置身依日月。珥笔鹓班尚黑头，斗杓自是归黄发。
顾熊父挽词二首 其二
廖大圭（元代）

卖药全高节，勤家有令妻。相从就窀穸，不自试刀圭。

后福延苗裔，平生绝町畦。江侯五色笔，空复照黄泥。
山居诗
释延寿（宋代）

有山有水更何忧，知足能令万事休。
大道不从心外得，浮荣须向世闲求。
冲开烟缕飞黄鸟，点破潭心瀁白鸥。
好景尽归余掌握，岂劳艰险访瀛洲。
期斯远不至登谿亭有怀并属云台刘先生三首
赵蕃（宋代）

西南定何方，路远惟迢迢。
白鹭带演迆，青居郁岧峣。
下有隐君带，内盛外不骄。
芳春觉兰馨，穷冬知木乔。
无为事独往，车乘方翘翘。
仙鹤
张鹏翮（清代）

认人眼睫有灵毛，独立瑶池意自高。万里摩天珠树宿，一声清唳彻云霄。
冬初杂兴
孙嵩（宋代）

钟声烟外寺，报我明朝霜。
篱落暝雀惊，原野昏鸦翔。
杖策归茅茨，偶一歌慨慷。
千载有我辈，感念行斜阳。
过九江望匡庐峰
黄本骐（清代）

踉跄北归志不得，扁舟独棹过浔阳。匡君抗手远相迓，旗旄列仗排青苍。

凌霄一炷炉烟直，窣地九叠云锦张。江流转转抱飞黛，窈窕影动晶奁光。

喷薄有情吐奇秀，雕镵无语开混茫。谪仙永叔久不作，寂寥终古穷篇章。

舟行回复绕山麓，云花帆叶随低昂。我爱看山山看我，怡然晤对神相忘。

瀑帘千仞挂绝壁，耳根风籁鸣璁珩。安得一瓢日坐饮，涤荡积痞湔愁肠。

前行灊霍秀遥峙，神风又借辞马当。
和人无题二首 其一
王逢元（明代）

晴绽东墙杏子红，露漙南内牡丹承。丛恩未必因词客，捐宠何劳怨画工。

独听远鸡啼晓月，几随孤燕领春风。琐窗寂寂眠初定，梦见笙歌在别宫。
次韵答九弟首夏郊园即事 其二
李彭（宋代）

阿连句里欲回春，早慎论交思不群。莫愿才堪任遗补，来参折臂大冯君。
蠲租行追同元次山舂陵行韵
龚鼎孳（清代）

皇帝将改元，制书诏所司。方春重民事，王政务急施。

水旱兼资贼，人气诚伤悲。万方惟正供，悉索亦已疲。

新饷五百万，剜肉疗饥羸。国计在本根，毛附先存皮。

民困必失所，拯溺焉能迟？丞相下郡国，一切蠲除之。

先是加赋意，岂不哀穷黎？水衡算金钱，桥陵方告期。

滇闽各用兵，军行粮辄随。朝廷尚恭俭，大事须藉资。

痌瘝上帝心，四海宁尽知。况复州邑吏，鞭挞到孑遗。

御史□大夫，陛下真圣慈。元元乐宽大，生息理可为。

民贫不独富，斯义古所持。流离与死亡，号呼欲向谁。

固知非得已，久大难权宜。我皇本尧舜，天听顷刻移。

谏行膏泽下，千载明良时。煌煌社稷寄，辅导良不亏。

君仁则臣直，拜手陈古辞。
忆东山二首
李白（唐代）

不向东山久，蔷薇几度花。
白云还自散，明月落谁家。

我今携谢妓，长啸绝人群。
欲报东山客，开关扫白云。
松鹤
戴叔伦（唐代）

雨湿松阴凉，风落松花细。独鹤爱清幽，飞来不飞去。
江上
赵崇鉘（宋代）

清露初生红蓼秋，爽风先到木兰舟。
钓丝不捲波痕稳，梦入芦花数白鸥。
天问绝句
朱弁（宋代）

穴边酣战君臣蚁，波上群嬉婢妾鱼。苦乐不同同一宇，问天此理竟何如。
秋夜偶书
孔平仲（宋代）

击剑悲歌涕滴胸，清时一向老英雄。白狼黑犬如相犯，愿语南山矍铄翁。
送勋侄之官嵢峡五言五首
刘克庄（宋代）

李下与瓜田，嫌疑谨未然。
先贤监竹木，不食笋多年。
酬乐天叹穷愁见寄
元稹（唐代）

病煎愁绪转纷纷，百里何由说向君。老去心情随日减，

远来书向隔年闻。三冬有电连春雨，九月无霜尽火云。

并与巴南终岁热，四时谁道各平分。
蜡梅十五绝和陈天予韵
唐仲友（宋代）

点缀何曾待化人，密房琐琐暗藏春。
定应昔与江梅友，惹得清香尚满身。
太常引·憎人虎豹守天关
丘崈（宋代）

憎人虎豹守天关。嗟蜀道、十分难。说与沐猴冠。这富贵、於人怎谩。忘形尊俎，能言桃李，日日在东山。不醉有馀欢。唱好个、风流谢安。
岳顶归至青柯坪示同游道人
袁宏道（明代）

飞鸿是处有遗踪，题破苍崖雾几重。枉把真形图五岳，难将奇句答三峰。

山臞未老身惭鹤，雪顶归来杖有龙。紫蕨黄精君记否，铁犁沟下旧村农。
罗简翁去秋梦余赋诗见寄经春始达次韵奉复
顾璘（明代）

题封入手移春月，离别经心属暮年。交谊拟同泉石老，宦情惭被简书牵。

山中耆旧诗谁健，江上形容梦独悬。细捲瑶笺藏箧笥，子孙他日会相传。
题村居壁
胡仲弓（宋代）

何处村居好，山边况水边。
数间茅屋下，一带槿篱前。
绕舍千竿竹，传家二顷田。
但求安乐法，不必问流年。
山行
李国梁（清代）

片云如断山，半掩林下宅。前路荷锄归，时逢采芝客。
溪行见梅寄所思
江淮（清代）

船头坐吹笛，池竹烟始绿。隔水春濛濛，山家酒应熟。

苔石醒午春，松风清夜弦。孤梦吹更远，幽怀多自怜。

林梢冻禽窥，墙阴余雪护。思君如春风，日日溪上路。
访曹副宫不遇留题
李陶真（宋代）

一别仙标历四春，神霄今复又相亲。炉中气候丹初熟，匣里光芒剑有神。

未驾鸾舆朝碧落，且将踪迹傲红尘。乘风暂过羌庐去，异日相期拜紫宸。
学舍直归晚霁三首
宋祁（宋代）

聚雨挫炎威，归轩广陌西。
渠声流作瀑，日脚侧成霓。
换锦龙媒埒，淹花燕子泥。
比来巾角垫，李郭定相携。
王谨常再和前诗复次其韵 其二
苏过（宋代）

王子可人处，壁间留短槎。自虽疑刻鹄，初不得黔鸦。

世味真嚼蜡，尘心不染花。相逢定相契，一笑共生涯。
颂古四十五首 其七
释慧远（宋代）

时临孤岛畔，拭目望蓬莱。空山无人处，水流花自开。
登章江门城楼呈江岷樵廉访
罗泽南（清代）

突兀高城接上台，干重雉堞倚江开。浙闽山向云中绕，章贡水从天际来。

想见适逢多难日，持危全仗济时才。兴怀往昔情多少，聊坐高楼共举杯。
送云游莹上人
王义山（宋代）

从前身不梁飞埃，雪窦云峰任往来。
石路滑时宜驻锡，浪头危处且浮杯。
眼高桑下肯三宿，脚健山中能万回。
四大空虚何底止，信渠鑽得红窗开。
赠何都护
梁朝钟（清代）

海上有豪杰，居然为世英。高足蹈一世，乡里尤相惊。

人谓其胸中，具有九有兵。瞋目为语难，泉奔九河声。

吮子收士心，争吏门成城。三度入长安，飘然万里行。

石梁与酆邺，海内引足横。犹然伏鹄卵，柝羽弗建旌。

丈夫未遇时，负气真难平。辟若天下马，弭辙谁可形。

未遇九方皋，沙丘且嘶鸣。出处胡可思，醉歌尔且赓。

梅花落残雪，春至枝枝荣。
春暮思平泉杂咏二十首。西园
李德裕（唐代）

西园最多趣，永日自忘归。石濑流清浅，风岑澹翠微。

晓翻红药艳，晴袅碧潭辉。独望娟娟月，宵分半掩扉。
和徐之才雪
冯山（宋代）

农事方春作，田苗待雪催。忽从天外降，尤胜腊前来。

枯槁全妆饰，勾萌暗养培。格清徒自照，体弱不胜挼。

有势离还合，无情去却回。乾坤迷境界，造化始元胎。

气凛侵帷幌，身轻寄草莱。匿瑕漫粪壤，衔巧缀条枚。

空际如难集，毫端已共偎。浓寒流远蜀，嘉兆叶清台。

既浑山兼泽，宁分石与瑰。饥鸢蹲木杪，冻虎卧岩隈。

积恐江城满，重疑栈阁摧。谁居梁苑右，或溯剡溪洄。

凝冱阴虽胜，沾濡旱可摧。雕镌穷物象，皎洁离风埃。

雨脚纷犹杂，云头重不抬。豪门张燕席，贫灶拥寒灰。

且喜蒙膏泽，仍知免沴灾。斯民争庆贺，高会与欢咍。

把酒看宜醉，洪炉守至煨。传闻诗句好，罢听乐声嗺。

洒落吟情健，玲珑霁色开。营丘无复见，谁为写皑皑。
大水后作
释文珦（宋代）

田家望西成，弥月雨霖霔。
流潦迷川泽，秔稻尽漂淤。
牛犬奔崇迷，鸡亦栖高树。
室庐毕沈没，野老无归处。
大家还急租，官中未蠲赋。
妻子多转徙，天高不可籲。
但愿吾皇知，圣恩加咻噢。
下诏发仓廪，赈卹散红腐。
不唯赤子孙知，亦使根本固。
八表皆归仁，万岁永终誉。
同襄阳守张士弘过习家池六首 其四
孙承恩（明代）

山翁醉倒习家池，欢饮儿童翁不知。今日使君情更别，只来啜茗赋新诗。
次韵季共古意三首 其一
周紫芝（宋代）

艳女涂修眉，贞女重妇德。纷纷桃李花，岂复无颜色。

争妍固可怜，落知不足惜。我欲采江蓠，怅望秋水隔。
与华豫原言怀
姜任修（清代）

不顾人岑寂，风檐作雨声。一镫摇雨影，百盏到三更。

生死容身许，乾坤有骨撑。醉言如可信，终古见交情。
和蒋公秉思归韵
陆文圭（元代）

不愁世路太行难，自叹行藏愧孔颜。
借榻寺中分两寺，思乡山上又重山。
凄然碧草天连远，轮与白云僧对间。
我亦天涯流落客，何时同赋大刀还。
和答罗刚懦夫江西省掾善行楷书以孝行闻
谢廷柱（明代）

盱汝交游逸兴长，西江诗派自今昌。江天漠漠浮星彩，葭菼萧萧落雁行。

薇省簿书乌哺喜，桃封印绶棣花香。舟行正有临池趣，百幅烦君扫麦光。
石榴花
陈景沂（唐代）

阴霾渺渺接江乡，登陆犹褰未涉裳。
入晚天容糊水色，拂明云影帽山光。
闷拈昌歜嗟香玉，披读离骚玩彻章。
最是荷榴两怀古，对人无语湿红妆。
观项信水墨
方干（唐代）

险峭虽从笔下成，精能皆自意中生。
倚云孤桧知无朽，挂壁高泉似有声。
转扇惊波连岸动，回灯落日向山明。
小年师祖过今祖，异域应传项信名。
观物、观我八首 其四 神
陈肇兴（清代）

下为河岳上辰星，正气岿然俎豆馨。万古圣王资教化，一时木豆窃威灵。

村巫作态非非想，妇女何知事事听。不信聪明兼正直，任人游戏似优伶。
病中止酒二首
杨万里（宋代）

江草江花怨阿谁，山风山雨总成悲。
春愁万斛无安顿，旋旋分张乞小诗。
次韵耿运干
韩淲（宋代）

如君便合上鹓行，却爱湖边梅蕊香。尽把珠玑为妙手，谁疑铁蕊作刚肠。

文园病减初何苦，金谷春归有底忙。我亦被花恼不彻，又因鼎脔得珍尝。
蒲中杂咏 进思阁
赵鼎（宋代）

萧生雅意定何哉，何复留情任剸裁。但把一杯无事酒，幕中年少尽长才。
满庭芳·家缘猛弃
马钰（金朝）

家缘猛弃，更不疑惑。辨认阴魂阳魄。咄出尸虫，屏尽气财酒色。阳事先人后己，做憨憨、有似弥勒。修大道，处无为无作，渐通妙格。物外逍遥自在，真欢乐，清中静中招得。功累三千，更要行满八百。时时运行日月，这些儿、他人难测。真了了，便得为蓬莱仙客。
送舒殿丞
李维（宋代）

读碑经岘首，贳酒过宜城。
莫问依刘事，休伤吊屈情。
咏史上·张释之三首
陈普（宋代）

瓦器山陵刑措时，释之而后固无之。
公车不作他年计，聊使君王识教儿。
黄葵花
韩维（宋代）

池上朝来玉露零，檀心先向日边倾。
侧金巧样新成盏，蒸栗温姿始号琼。
芍药未应推艳品，牡丹须合避姚名。
秋花碎琐谁能数，醉眼逢君亦自明。
梦江南·千万恨
温庭筠（唐代）

千万恨，恨极在天涯。山月不知心里事，水风空落眼前花，摇曳碧云斜。
题吴宫苑
刘沧（唐代）

吴苑荒凉故国名，吴山月上照江明。残春碧树自留影，

半夜子规何处声。芦叶长侵洲渚暗，蘋花开尽水烟平。

经过此地千年恨，荏苒东风露色清。
虱
白玉蟾（宋代）

裤里无供给，褌头尽受降。
赐之汤沐罢，投置不毛邦。
赋侯相公云溪
雷渊（金朝）

相君襟度本汪洋，戏凿陂池便渺茫。解起晴云作霖雨，更邀明渺贮清光。

千重复岭藏仙境，万斛香泉酿醉乡。毕竟麟符抛不得，烟波空效五湖苍。
四月一日偶成三绝句奉勉诸友 其一
范浚（宋代）

麦风澹荡气清和，又见阴阴夏木多。试问社中同志士，经春举力竟如何。
静中
徐集孙（宋代）

静中白日十分迟，唤起乡心怯子规。
客味有如杯水淡，宦情肯被一尘缁。
瓶储余粟缘供鹤，俸乏零金为买诗。
坐久不禁春雨暗，谁家楼上笛频吹。
夏日寄朴翁朴翁时在灵隐
姜夔（宋代）

风吹松树枝，怀我松间友。云从北山来，令我屡回首。

山云夜夜起，山雨侵人衣。遥知竹窗里，自吟新雨诗。
初冬快晴陪宣卿叔夏游石头庵过三生藏穷深极
胡寅（宋代）

鞭笞鸾凤地行仙，变化鹍鹏背负天。
他日寓言真二九，只今功行已三千。
郊居寓目随事辄题四首 其一
袁易（元代）

雨洗万象出，暄和风日新。鸥声春命侣，山色暮迎人。
喜沈存西至自端州
释今无（明代）

西风一棹到仙城，话彻端州共此情。洒落自然天下士，高閒犹近水云声。

材华令子知名重，老大如君觉世轻。我病喜逢重九日，此中无地可同凭。
送谢强学主建德簿
薛师石（宋代）

少年初试吏，濯印富春亭。
水可清人骨，山曾隐客星。
俸廉专母养，政简静公庭。
守是贤侯子，应看荐墨青。
和拟古九首从京师归以篇籍自娱有感辄赋（录
唐时升（明代）

高山不可至，景行良在兹。
彬彬七十子，乃幸生同时。
大道若河汉，微言辨渑淄。
安得游其间，北面质所疑。
循循善诱人，岂在多言辞。
末世骋私辩，徒令乱人思。
小言必破义，愚者长受欺。
一唱复百和，乱丝更棼之。
遂遗无穷祸，烈火及书诗。
送李君雅歆观东洋博物会
洪繻（清代）

冲风一棹出东溟，若木榑桑拂杳冥。蠵贝晓浮三岛白，鱼龙夕杳万山青。

珊瑚网得同珠海，广乐张来似洞庭。我欲与君分路去，他时慷慨上新亭！
汉阳即事
储光羲（唐代）

楚国千里远，孰知方寸违。春游欢有客，夕寝赋无衣。

江水带冰绿，桃花随雨飞。九歌有深意，捐佩乃言归。
回至英州九日登南山寺张明府载酒
区大相（明代）

野寺移樽木叶苍，南山佳色对重阳。闲阶坐爱莓苔静，深院时闻松桂香。

岂有参军来落帽，偏宜陶令与传觞。今朝不费天涯目，此地登高近故乡。
高平县东私路
李贺（唐代）

侵侵槲叶香，木花滞寒雨。今夕山上秋，永谢无人处。

石谿远荒涩，棠实悬辛苦。古者定幽寻，呼君作私路。
行药
刘挚（宋代）

行年将七十，衰病乃其时。矧兹地气沴，州在大泽陂。

忆昨度炎暑，林莽居舍卑。山色不到眼，地无清泉滋。

晴旸则炉冶，阴浊则蒸炊。气脘疲呕泄，躯骸醉支离。

节气近寒露，生意稍可支。故人在秦晋，知我穷至斯。

奁封众药品，皆自州土宜。形味紫团宝，苗窗西岳奇。

灵如雪山草，秀比商岭芝。是身本无有，疾病何用治。

自爱聊尔尔，道人母我蚩。丸膏或㕮咀，何复求良医。

策杖行东圃，运动疏通之。收复我冲粹，驱散彼邪疵。

养生固有道，一溉非难为。千年鲍昭后，复有城东诗。
午睡起
杨万里（宋代）

永昼能不倦，亭午思小睡。竹床热如晒，展转竟无寐。

起来搔白首，百匝绕檐际。政当眊氉中，忽有一奇事。

一风北户来，穿度南窗外。窗外蕙初花，披拂动香气。

老夫得一凉，洒然有生意。来日当此时，未知复何似。
谢惠椒酱等物
谢枋得（宋代）

堇荼易地味不甘，姜桂到老性愈辣。
人言申椒能变化，我见苾芬终不灭。
古来郊庙荐德馨，此物气味通神明。
开口一笑露眼睛，望君点化佛先成。
泛舟示子
邓肃（宋代）

秋江十日雨，破浪飞危樯。
恍如在天上，万顷烟茫茫。
狂风自南来，桂华雨新黄。
停杯不须饮，且饮空中香。
平生四海心，老大愧周郎。
聊复随孺子，解缨濯沧浪。
北斗挹酒浆，天孙织衣裳。
乘兴拏舟去，一笑上银潢。
绍兴以后蜡祭四十二首 夜明位奠玉币用《钦安》。
郊庙朝会歌辞（宋代）

穆穆太阴，礼严姊事。璧玉华光，推以裒对。十二周天，岁乃有终。

尽我备物，莫报元功。
满庭芳
袁去华（宋代）

马上催归，枕边唤起，谢他闲管闲愁。正难行处，云木叫钩辀。似笑天涯倦客，区区地、著甚来由。真怜我，提壶劝饮，一醉散千忧。

人生，谁满百，闲中最乐，饱外何求。算苦无官况，莫要来休。住个溪山好处，随绿老、蜡屐渔舟。虽难比，东山绿野，得似个优游。
清露被皋兰
孙顾（唐代）

九皋兰叶茂，八月露华清。稍与秋阴合，还将晓色并。

向空罗细影，临水泫微明。的皪添幽兴，芊绵动远情。

夕芳人未采，初降鹤先惊。为感生成惠，心同葵藿倾。
暇日游石门用前韵
李弥逊（宋代）

晓御欲随风脚来，报晴乌鹊入桅催。
松幢竹盖宝坊近，石壁云关尘境回。
山气得春浓胜酒，花光带月冷过梅。
却收眼力寻归路，惜取馀青莫浪开。
次无咎凝祥春游三首 其二
孔武仲（宋代）

浴日池光初炯炯，三春禽语已关关。珍台閒馆波涛接，太液昆明伯仲间。
景城杂诗六首 其四
许景衡（宋代）

谁道边城远，春风也自来。咿哑林鸟啭，细碎野花开。

日压初晨雾，龙惊昨夜雷。郊原閒驻马，极目绝纤埃。
宋江三十六赞
龚开（宋代）

不疾而速，故神无方。
汝行何之，敢离大行。
饯唐永昌
刘宪（唐代）

始见郎官拜洛阳，旋闻近侍发雕章。

绪言已勖期年政，绮字当生满路光。
题海棠二首
李石（宋代）

百鸟啼春树树红，轻舟掠岸往来风。
江南江北花多少，都在先生酒盏中。
谢刘仲忱宠惠诗编
吕颐浩（唐代）

久钦文采动簪绅，晚见佳篇妙入神。金自鸡林酬去贵，珠从骊入探来珍。

越罗蜀锦工谁拟，阵马风樯勇莫伦。四十年来无此作，睢阳今继少陵人。
投所知
叶茵（宋代）

中流砥柱一宗臣，长把丹衷动玉宸。
三十四番如此疏，百千载后更无人。
堂留薇药谁知已，路长萧茅谩得春。
自是不曾轻出处，到头著著为斯民。
院中腊梅盛开芬芳满院口占
张洵佳（清代）

品格天生迥不群，寒梅腊底异香薰。菊花仅有霜能傲，一片冰心让此君。
高士咏。孙公和
吴筠（唐代）

孙登好淳古，卉服从穴居。弹琴合天和，读易见象初。

终日无愠色，恬然在玄虚。贻言诫叔夜，超迹安所如。
春词
毛滂（宋代）

玉殿重帘卷水晶，椒花柏叶圣人清。
千春万岁承明主，长听云韶歌管声。
洪岩山六题 其六 石山鸡
王辅世（宋代）

山鸡化为石，锦翼已成藏。俗类休争食，吾心不为粱。
踏莎行 青霄里舟中夜归即事
庄盘珠（清代）

待放兰桡，重过菊径。人和凉月同扶病。轻帆未挂恨行迟，挂时又怕西风劲。

剪烛嫌频，推蓬怯冷。荒凉野岸三更近。草梢露重寂无声，孤萤照见秋分影。
史院从事日感怀
耶律履（宋代）

不学知章乞鉴湖，不随老阮醉黄垆。试从麟阁诸贤问，肯屑兰台小史无。

一战得侯输妄尉，长身奉粟愧侏儒。禁城钟定灯花落，坐拊尘编惜壮图。